Document ID: 32012D0275

KOMMISSIONENS GENNEMFØRELSESAFGØRELSE
af 2. maj 2012
om optagelse af sortsnavne i tillæg IV til den protokol om mærkning af vin, der er omhandlet i artikel 8, stk.2, i aftalen mellem Det Europæiske Fællesskab og Amerikas Forenede Stater om handel med vin
(2012/275/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets afgørelse 2006/232/EF af 20. december 2005 om indgåelse af en aftale mellem Det Europæiske Fællesskab og Amerikas Forenede Stater om handel med vin (1), særlig artikel 3, og
ud fra følgende betragtninger:
(1)
Amerikas Forenede Stater har anmodet om, at tillæg IV til den protokol om mærkning af vin, der er omhandlet i artikel 8, stk. 2, i aftalen mellem Det Europæiske Fællesskab og Amerikas Forenede Stater om handel med vin (2), ændres, således at det også omfatter de sortsnavne, som Amerikas Forenede Stater meddelte Kommissionen den 27. oktober 2011. Denne anmodning er fremsat i overensstemmelse med punkt 3.6, litra b), i ovennævnte protokol.
(2)
Meddelelsen vedrører den endelige afgørelse, som blev vedtaget af USA’s Alcohol and Tobacco Tax and Trade Bureau og offentliggjort i Federal Register den 27. oktober 2011 (3), hvorved Alcohol and Tobacco Tax and Trade Bureaus forordninger ændres ved, at der tilføjes en række nye navne på druesorter, som er blevet godkendt til betegnelse af amerikanske vine.
(3)
Kommissionen har inden for fristen på 60 dage efter modtagelsen af meddelelsen informeret Amerikas Forenede Stater om, at sortsnavnene »Montepulciano« og »Blaufränkisch« på nuværende tidspunkt kun kan anvendes til vine fra visse medlemsstater, jf. artikel 62, stk. 3, i Kommissionens forordning (EF) nr. 607/2009 (4).
(4)
Kommissionen bør derfor bekræfte, at Unionen indvilliger i de foreslåede ændringer af tillæg IV til protokollen om mærkning af vin, undtagen når det gælder sortsnavnene »Montepulciano« og »Blaufränkisch«.
(5)
Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist -
VEDTAGET DENNE AFGØRELSE:
Artikel 1
I overensstemmelse med artikel 11, stk. 5, i aftalen mellem Det Europæiske Fællesskab og Amerikas Forenede Stater om handel med vin bekræfter Kommissionen, at Unionen indvilliger i de foreslåede ændringer af tillæg IV til protokollen om mærkning af vin, undtagen når det gælder sortsnavnene »Montepulciano« og »Blaufränkisch«.
Den ændrede tekst til tillæg IV, som er godkendt af Unionen, er anført i bilaget.
Artikel 2
Generaldirektøren for landbrug og udvikling af landdistrikter bemyndiges herved til at videresende det skriftlige svar til Amerikas Forenede Stater.
Udfærdiget i Bruxelles, den 2. maj 2012.

Labels: 3
17
18